Hjemmelavede bomber og knive skulle bruges ved angreb, siger Københavns Byret.

En 32-årig syrisk mand er blevet kendt skyldig i forsøg på terror i den såkaldte tændstiksag. Kendelsen faldt torsdag morgen i Københavns Byret, hvor sagen har kørt siden slutningen af januar.

Retten mener, at tiltalte var sympatisør af terrorbevægelsen Islamisk Stat. Straffen udmåles først senere. Næste retsmøde er 20. maj.

Tiltalte har siddet med hovedet nede på bordet foran ham, mens tolken oversætter retsformandens oplæsning af sagen og præmisserne for, at han er kendt skyldig i at planlægge et terrorangreb i København. — Janni Pedersen (@japitv2) April 11, 2019

Den 32-årige syrer var tiltalt efter straffelovens paragraf 114, terrorparagraffen, der kan give fængsel op til livstid. Han har siddet varetægtsfængslet siden 21. december 2017.

Ifølge anklageren havde manden, der har bopæl i Sverige, planlagt at dræbe og såre personer med flere bomber og knive i København, da han rejste ind i Danmark 19. november 2016.

I Danmark skulle han ifølge anklageren have mødtes med dem terrordømte Dieab Khadigah.

Stoppet med over 17.000 tændstikker

Dieab Khadigah blev, samme dag som den 32-årige årige syrer rejste ind i Danmark, stoppet ved Rødby, fordi han ikke havde gyldig rejselegitimation.

I en taske havde Khadigah intet mindre end 17.460 tændstikker, fyrværkeri, walkie-talkies og knive. Dagen efter blev Dieab Khadigah anholdt af det tyske politi.

Få dage før 19. november 2016 søgte den 32-årige på nettet efter sange, der handlede om jihad, martyrium og paradis. Hans forklaring om, at det var en fejl, han var i København 19. november, er ikke troværdig, lyder det fra TV 2's retsreporter Janni Pedersen.

Undervejs i retssagen er der blevet dokumenteret telefonisk kommunikation mellem de to mænd.

Særligt ét opkald 19. november 2016, der varede 17 sekunder, hvor tiltalte til sidst lagde på, har fået opmærksomhed i retten. Men det var blot et lommeopkald, understregede forsvareren under sin procedure.